Document ID: 31996R0139

Nõukogu määrus (EÜ) nr 139/96,
22. jaanuar 1996,
millega muudetakse määrusi (EÜ) nr 3285/94 ja (EÜ) nr 519/94 ühenduse ühtse järelevalvedokumendi osas
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 113,
võttes arvesse komisjoni ettepanekut
ning arvestades, et:
nõukogu 22. detsembri 1994. aasta määrusega (EÜ) nr 3285/94 (impordi ühiste eeskirjade kohta ja määruse (EÜ) nr 518/94 kehtetuks tunnistamise kohta) [1] ja nõukogu 7. märtsi 1994. aasta määrusega (EÜ) nr 519/94 (teatavatest kolmandatest riikidest pärit impordi ühiste eeskirjade kohta ja määruste (EMÜ) nr 1765/82, (EMÜ) nr 1766/82 ja (EMÜ) nr 3420/83 kehtetuks tunnistamise kohta) [2] kehtestati ühenduse eelneva järelevalve puhul kasutatav ühine järelevalvedokument; järelevalvedokumendi näidis, mis on mõlema määruse puhul ühesugune, on esitatud määruse (EÜ) nr 3285/94 I lisas ja määruse (EÜ) nr 519/94 IV lisas;
hea halduskorralduse huvides ja ühenduse ettevõtjate abistamiseks peaks eespool nimetatud järelevalvedokumendi sisu ja kujundus võimalikult suures osas vastama ühtse impordilitsentsi vormidele, mis on ette nähtud komisjoni määrustega (EÜ) nr 3168/94, [3] (EÜ) nr 3169/94 [4] ja (EÜ) nr 1150/95 [5] ja komisjoni soovitusega nr 3118/94/ESTÜ, [6] pidades silmas järelevalvedokumendi tehnilisi üksikasju;
praeguse korra kohaselt tuleb järelevalvedokumentide taotlused esitada spetsiaalsetel vormidel, mis pädevate siseriiklike asutuste täidetuna ja kinnitatuna ise täidavad järelevalvedokumendi ülesannet; importijate täidetavate formaalsuste lihtsustamiseks ei tohiks enam nõuda, et järelevalvedokumendi taotlus esitataks spetsiaalselt selleks mõeldud ühenduse vormil; siiski tuleb määratleda teave, mille peab esitama järelevalvedokumendi taotluses;
tuleks kehtestada 31. detsembrini 1996 kestev üleminekukord nende ühenduse järelevalvedokumentide osas, mis on käesoleva määruse jõustumise ajal liikmesriikides juba trükitud ja välja antud,
ON VASTU VÕTNUD KÄESOLEVA MÄÄRUSE:
Artikkel 1
Käesolevaga muudetakse määrust (EÜ) nr 3285/94 järgmiselt.
1. Artikli 12 lõiked 1 ja 2 asendatakse järgmisega:
"1. Ühenduse eelneva järelevalve all olevaid tooteid võib vabasse ringlusse lubada üksnes järelevalvedokumendi esitamisel. Selle dokumendi annab välja liikmesriigi määratud pädev asutus tasuta mis tahes taotletud koguse kohta kõige enam viie tööpäeva jooksul pärast seda, kui pädev siseriiklik asutus on vastu võtnud ühenduse importija taotluse, olenemata tema tegevuskohast ühenduses. Kõnealune taotlus loetakse pädeva siseriikliku asutuse poolt vastuvõetuks hiljemalt kolm tööpäeva pärast selle esitamist, kui ei ole sätestatud teisiti.
2. Järelevalvedokumendi vorm peab vastama I lisas esitatud näidisele.
Kui järelevalvet kehtestavas otsuses ei ole ette nähtud teisiti, peab importija esitatud järelevalvedokumendi taotlus sisaldama ainult järgmist:
a) taotleja täielik nimi ja aadress (sealhulgas telefoni- ja faksinumbrid ja muud numbrid, mille järgi pädeval siseriiklikul asutusel on võimalik taotlejat tuvastada), lisaks sellele taotleja käibemaksukohustuslase registreerimisnumber, kui ta on käibemaksukohustuslane;
b) vajaduse korral deklarandi või taotleja määratud mis tahes esindaja täielik nimi ja aadress (sealhulgas telefoni- ja faksinumbrid);
c) kauba kirjeldus, kus esitatakse:
- kaubanimi,
- koondnomenklatuuri kood,
- päritolu- ja lähtekoht;
d) deklareeritud kogus kilogrammides ja vajaduse korral muudes täiendavates ühikutes (paari, tükki, jne);
e) kauba CIF-väärtus ühenduse piiril, väljendatuna eküüdes;
f) alljärgnev kinnitus, mille taotleja on dateerinud ja allkirjastanud ning kus taotleja nimi on kirjutatud trükitähtedega:
"Mina, allakirjutanu, kinnitan, et käesolevas vormis ja selle lisades esitatud info on tõene ja antud heauskselt ning et ma olen ettevõtjana ühenduses asutatud.""
2. Artiklile 12 lisatakse järgmised lõiked:
"8. Järelevalvedokumendi vormid ja selle väljavõtted vormistatakse kahes eksemplaris, üks eksemplar, millele märgitakse "omaniku eksemplar" ja number 1, väljastatakse taotlejale ja teine, millele märgitakse "pädeva asutuse eksemplar" ja number 2, peab jääma hoiule dokumendi väljastanud asutusse. Halduslikel eesmärkidel võib pädev asutus vormile 2 lisada täiendavaid eksemplare.
9. Vorm trükitakse tehnoloogilisest peenmaterjalist vabale valgele kirjapaberile kaaluga 55-65 g/m2. Vormi mõõdud on 210 × 297 mm, masinakirja reavahe on 4,24 mm (üks kuuendik tolli), lahtrite paigutust tuleb täpselt järgida. Esimese eksemplari, s.o järelevalvedokumendi mõlemal küljel on lisaks kollane giljoššmustriga trükitud taust, mis toob esile kõik mehaaniliste või keemiliste vahenditega tehtud võltsingud.
10. Liikmesriik peab laskma vormid trükkida. Vorme võib trükkida ka trükikojas, mille on määranud trükikoja asukoha liikmesriik. Viimasel juhul peab igal vormil olema viide liikmesriigi volitusele. Igale vormile märgitakse trükikoja nimi ja aadress või tähis, mille järgi on võimalik trükikoda tuvastada."
3. Artikli 14 lõiked 1 ja 2 asendatakse järgmisega:
"1. Piirkondliku järelevalve all olevaid tooteid võib kõnealuses piirkonnas vabasse ringlusse lubada üksnes järelevalvedokumendi esitamisel. Selle dokumendi kinnitab asjaomase liikmesriigi (liikmesriikide) määratud pädev asutus tasuta mis tahes taotletud koguse kohta kõige enam viie tööpäeva jooksul pärast seda, kui pädev siseriiklik asutus on vastu võtnud ühenduse importija deklaratsiooni, olenemata tema tegevuskohast ühenduses. Kõnealune taotlus loetakse pädeva siseriikliku asutuse poolt vastuvõetuks hiljemalt kolm tööpäeva pärast selle esitamist, kui ei ole sätestatud teisiti. Järelevalvedokumente võib kasutada ainult selle aja jooksul, mil asjaomaste tehingute suhtes kehtib impordi liberaliseerimise kord.
2. Kohaldatakse artikli 12 lõiget 2."
4. I lisa asendatakse käesoleva määruse I lisas oleva lisaga.
Artikkel 2
Käesolevaga muudetakse määrust (EÜ) nr 519/94 järgmiselt.
1. Artikli 10 lõiked 1 ja 2 asendatakse järgmisega:
"1. Ühenduse eelneva järelevalve all olevaid tooteid võib vabasse ringlusse lubada üksnes järelevalvedokumendi esitamisel. Selle dokumendi kinnitab liikmesriigi määratud pädev asutus tasuta mis tahes taotletud koguse kohta kõige enam viie tööpäeva jooksul pärast seda, kui pädev siseriiklik asutus on vastu võtnud ühenduse importija taotluse, olenemata tema tegevuskohast ühenduses. Kõnealune taotlus loetakse pädeva siseriikliku asutuse poolt vastuvõetuks hiljemalt kolm päeva pärast selle esitamist, kui ei ole sätestatud teisiti.
2. Järelevalvedokumendi vorm peab vastama IV lisas esitatud näidisele.
Kui järelevalvet kehtestavas otsuses ei ole ette nähtud teisiti, peab importija esitatud järelevalvedokumendi taotlus sisaldama ainult järgmist:
a) taotleja täielik nimi ja aadress (sealhulgas telefoni- ja faksinumbrid ja muud numbrid, mille järgi pädeval riigiasutusel on võimalik taotlejat tuvastada), lisaks sellele taotleja käibemaksukohustuslase registreerimisnumber, kui ta on käibemaksukohustuslane;
b) vajaduse korral deklarandi täielik nimi ja aadress või taotleja määratud mis tahes esindaja täielik nimi ja aadress (sealhulgas telefoni- ja faksinumber);
c) kauba kirjeldus, kus esitatakse:
- kaubanimi,
- koondnomenklatuuri kood,
- päritolu- ja lähtekoht;
d) deklareeritud kogus kilogrammides ja vajaduse korral muudes täiendavates ühikutes (paari, tükki, jne);
e) kauba CIF-väärtus ühenduse piiril, väljendatuna eküüdes;
f) alljärgnev kinnitus, mille taotleja on dateerinud ja allkirjastanud ning kus taotleja nimi on kirjutatud trükitähtedega:
"Mina, allakirjutanu, kinnitan, et käesolevas vormis ja selle lisades esitatud info on tõene ja antud heauskselt ning et ma olen ettevõtjana ühenduses asutatud.""
2. Artiklile 10 lisatakse järgmine lõige:
"8. Järelevalvedokumendi vormid ja selle väljavõtted vormistatakse kahes eksemplaris, üks eksemplar, millele märgitakse "omaniku eksemplar" ja number 1, väljastatakse taotlejale ja teine, millele märgitakse "pädeva ametiasutuse eksemplar" ja number 2, peab jääma hoiule dokumendi väljastanud asutusse. Halduslikel eesmärkidel võib pädev asutus vormile 2 lisada täiendavaid eksemplare.
9. Vorm, kaasa arvatud lisalehed, trükitakse tehnoloogilisest peenmaterjalist vabale valgele kirjapaberile kaaluga 55-65 g/m2. Vormi mõõdud on 210 × 297 mm, masinakirja reavahe on 4,24 mm (üks kuuendik tolli), lahtrite paigutust tuleb täpselt järgida. Esimese eksemplari, s.o järelevalvedokumendi mõlemal küljel on lisaks kollane giljoššmustriga trükitud taust, mis toob esile kõik mehaaniliste või keemiliste vahenditega tehtud võltsingud.
10. Liikmesriik peab laskma vormid trükkida. Vorme võib trükkida ka trükikojas, mille on määranud trükikoja asukoha liikmesriik. Viimasel juhul peab igal vormil olema viide liikmesriigi volitusele. Igale vormile märgitakse trükikoja nimi ja aadress või tähis, mille järgi on võimalik trükikoda tuvastada."
3. Artikli 13 lõiked 1 ja 2 asendatakse järgmisega:
"1. Piirkondliku järelevalve all olevaid tooteid võib kõnealuses piirkonnas vabasse ringlusse lubada üksnes järelevalvedokumendi esitamisel. Selle dokumendi kinnitab asjaomase liikmesriigi (liikmesriikide) määratud pädev asutus tasuta mis tahes taotletud koguse kohta kõige enam viie tööpäeva jooksul pärast seda, kui pädev siseriiklik asutus on vastu võtnud ühenduse importija deklaratsiooni, olenemata tema tegevuskohast ühenduses. Kõnealune taotlus loetakse pädeva siseriikliku asutuse poolt vastuvõetuks hiljemalt kolm tööpäeva pärast selle esitamist, kui ei ole sätestatud teisiti. Järelevalvedokumente võib kasutada ainult selle aja jooksul, mil asjaomaste tehingute suhtes kehtib impordi liberaliseerimise kord.
2. Kohaldatakse artikli 10 lõiget 2."
4. Käesolevaga asendatakse IV lisa käesoleva määruse II lisa lisaga.
Artikkel 3
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolevat määrust kohaldatakse alates 1. jaanuarist 1996. Liikmesriigid võivad kuni 30. juunini 1996 koostada järelevalvedokumente vastavalt määruse (EÜ) nr 3285/94 I lisas ja määruse (EÜ) nr 519/94 IV lisas esitatud vormidele. Enne seda kuupäeva väljaantud järelevalvedokumente võib kasutada üksnes nende kehtivusaja lõpuni ja kõige hiljem 31. detsembrini 1996.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. jaanuar 1996

Labels: 12
3